નવી દિલ્હીઃ રાજ્યસભામાં સભાપતિ તરફથી વિજય માલ્યાના રાજીનામાને નામંજૂર કર્યાના એક દિવસ પછી સદનની એથિક્સ કમિટીએ પોતાના રિપોર્ટમાં તાત્કાલિક ધોરણે તેમનું સભ્યપદ સમાપ્ત કરવાની સિફારિશ કરી છે. સમિતિએ તેમના રિપોર્ટમાં જણાવ્યું છે કે આમ કરવાથી સામાન્ય જનતાને ઉમદા સંદેશ પહોંચશે. કમિટીએ ગત બેઠકમાં માલ્યા પાસે લેખીત જવાબ માંગ્યા હતા અને નિર્ણય માટે ત્રણ મેની તારીખ આપી હતી. તેના એક દિવસ પહેલાં જ માલ્યાએ ફેક્સ દ્વારા સદનમાં સભાપતિને પોતાનું રાજીનામુ મોકલી આપ્યું હતું. સૂત્રો તરફથી મળતી માહિતી પ્રમાણે સમિતી ઇચ્છે છે કે માલ્યાનું રાજીનામુ ખારીજ કરવામાં આવે અને ઔપચારિક પ્રક્રિયા દ્વારા તેમને બરખાસ્ત કરવામાં આવે. આ મામલે અંતિમ નિર્ણય સભાપતિએ કરવાનો રહેશે.